Illum, il-Kummissjoni Ewropea ddeċidiet li tirreġistra l-Inizjattiva taċ-Ċittadini Ewropej (IĊE) intitolata “Win It On The Pitch (Irbaħ fil-grawnd)”. L-organizzaturi tal-inizjattiva jistiednu lill-Kummissjoni tipproteġi mudell Ewropew tal-isport “ibbażat fuq il-valuri, is-solidarjetà, is-sostenibbiltà u l-kompetizzjoni miftuħa”. Huma jitolbu lill-Kummissjoni tadotta Rakkomandazzjoni li tipprovdi qafas u linji gwida għal azzjoni min-naħa tal-Istati Membri “biex jipproteġu l-mudell tal-futbol fl-Ewropa, biex jirrikonoxxu l-valur soċjali tal-isport fis-soċjetà Ewropea u n-natura speċifika tal-isport fir-regoli dwar il-kompetizzjoni tal-UE, u biex tissaħħaħ il-viżjoni tal-UE u l-politika fit-tul dwar il-futur u l-governanza tal-isport Ewropew”. Peress li t-talba għar-reġistrazzjoni tal-IĊE tissodisfa l-kundizzjonijiet formali stabbiliti fil-leġiżlazzjoni rilevanti, il-Kummissjoni tqis li din hija legalment ammissibbli. Il-Kummissjoni ma analizzatx il-kontenut tal-inizjattiva f'dan l-istadju. Il-passi li jmiss Wara r-reġistrazzjoni tal-lum, l-organizzaturi għandhom sitt xhur biex jiftħu l-ġbir tal-firem. Jekk Inizjattiva taċ-Ċittadini Ewropej tirċievi miljun dikjarazzjoni ta' appoġġ fi żmien sena minn tal-anqas seba' Stati Membri differenti, il-Kummissjoni jkollha tirreaġixxi. Il-Kummissjoni tista' tiddeċiedi li tkompli l-proċess tat-talba, jew li ma tkomplihx, u trid tispjega r-raġunijiet tagħha. Sfond L-Inizjattiva taċ-Ċittadini Ewropej ġiet introdotta bit-Trattat ta' Lisbona bħala għodda f'idejn iċ-ċittadini biex jistabbilixxu l-aġenda. Din tnediet uffiċjalment f'April 2012. Ladarba tiġi rreġistrata formalment, l-Inizjattiva taċ-Ċittadini Ewropej tippermetti li (1) miljun ċittadin minn tal-anqas seba' Stati Membri tal-UE jistiednu lill-Kummissjoni Ewropea sabiex tipproponi atti legali f'oqsma fejn għandha s-setgħa li taġixxi. Il-kundizzjonijiet ta' ammissibbiltà huma li: l-azzjoni proposta ma tkunx taqa' manifestament barra mill-qafas tas-setgħat tal-Kummissjoni li tippreżenta proposta għal att legali, (2) ma tkunx manifestament abbużiva, frivola jew vessatorja u (3) ma tkunx tmur manifestament kontra l-valuri tal-Unjoni. Sa mill-bidu tal-Inizjattiva taċ-Ċittadini Ewropej il-Kummissjoni rċeviet 111 talbiet biex tniedi Inizjattivi taċ-Ċittadini Ewropej, li 87 minnhom kienu ammissibbli u b'hekk ikkwalifikaw biex jiġu rreġistrati. Għal Iktar Informazzjoni Inizjattiva taċ-Ċittadini Ewropej “Win It On The Pitch (Nirbħu fil-grawnd)” Inizjattivi taċ-Ċittadini Ewropej li bħalissa qed jiġbru l-firem Il-Forum tal-Inizjattivi taċ-Ċittadini Ewropej Il-kampanja #EUTakeTheInitiative